ועדת העלייה, הקליטה והתפוצות, כנסת 18, פרוטוקול מספר 2, 2009-05-11 11:30

ליה שמטוב: שלום רב לכולם.

ליה שמטוב: אני מתכבדת לפתוח את הישיבה של ועדת העלייה והקליטה, ישיבה חגיגית לציון 64 שנים לניצחון על הנאצים.

ליה שמטוב: זו הישיבה הראשונה שלי, ואני שמחה מאוד לראות את כולכם פה.

ליה שמטוב: אני רוצה לברך את הנוכחים שהגיעו.

ליה שמטוב: משמאלי יושבת שרת הקליטה והעלייה, סופה לנדבר.

ליה שמטוב: מימיני יושב שר ההסברה והתפוצות, יולי אדלשטיין.

ליה שמטוב: נמצאת כאן גם סגנית השר לאה נס וכן חברי כנסת, נציגי ארגונים, נציגים ממשרד הקליטה ונציגי הממשלה.

ליה שמטוב: מעל כולם, ותיקי מלחמת העולם השנייה.

ליה שמטוב: אנחנו מצדיעים לכם, אנחנו מודים לכם על הגבורה ועל התמורה שלכם להקמת המדינה.

ליה שמטוב: אנחנו מודים על כך שהיתה לנו אפשרות להיוולד אחרי המלחמה ולהיות פה, ביחד אתכם, בארץ-ישראל, ולחגוג את הניצחון.

ליה שמטוב: על מדינת ישראל לזכור את תרומת

ליה שמטוב: כם להצלת היהודים בגיטאות ובמחנות.

ליה שמטוב: תמיד ביום הזה אנחנו זוכרים את החיילים האמיצים שנפלו במלחמת העולם השנייה, ואני מבקשת לזכרם לקום לדקת דומייה.

ליה שמטוב: תודה.

ליה שמטוב: נא לשבת.

ליה שמטוב: ברצוני לציין ביום החגיגי הזה חלק מהעשייה של הוועדה בקדנציה הקודמת.

ליה שמטוב: אני רוצה לקרוא כמה הצעות חוק בקצרה.

ליה שמטוב: ב-22 ביולי 2008 אישרה הכנסת לקריאה שנייה ולקריאה שלישית הצעת חוק של חברי הכנסת זאב אלקין ומיכאל נודלמן.

ליה שמטוב: הצעת החוק מבטיחה את קיום מצעד הניצחון של ותיקי מלחמת העולם השנייה.

ליה שמטוב: המצעד הזה מתקיים במימון המדינה ובאחריות שר הקליטה.

ליה שמטוב: השנה ראינו את המצעד יחד עם משרד הקליטה, הממשלה ועיריית נצרת עילית.

ליה שמטוב: ב-6 בנובמבר 2007 קיבלה הכנסת את חוק מעמד ותיקי מלחמת העולם השנייה, תיקון זכויות לוותיקי המלחמה.

ליה שמטוב: הצעת החוק הוכנה בוועדת העלייה, הקליטה והתפוצות ביוזמת חברי הכנסת מרינה סולודקין, רוברט אילטוב, יוסף שגאל, ראובן ריבלין ומיכאל נודלמן.

ליה שמטוב: החוק משפר את מצבם של הוויטראנים הנזקקים.

ליה שמטוב: החוק מעלה את מענק ההטבות השנתי לוויטראנים מ-15% ל-25% מהשכר הממוצע במשק.

ליה שמטוב: ב-3 במארס 2008 הגדילה הכנסת את גמלאות הבטחת הכנסה לקשישים נזקקים וסיוע לניצולי שואה, באישור ועדת העלייה, הקליטה והתפוצות.

ליה שמטוב: הוועדה השיגה עזרה גדולה לעולים קשישים הזכאים לסיוע בשכר דירה.

ליה שמטוב: והרשימה עוד ארוכה.

ליה שמטוב: בוועדה בראשותי אמשיך לפעול למען ותיקי מלחמת העולם השנייה, מתוך הוקרה והערכה לעשייתם.

ליה שמטוב: יש לי כאלה שותפים, שכיף לעבוד אתם.

ליה שמטוב: אני מודה לכולכם ומבקשת מהשרה סופה לנדבר לשאת דברים.

סופה לנדבר: ראשית אני רוצה לברך את יושבת-ראש הוועדה לקליטת עלייה.

סופה לנדבר: השר אדלשטיין ואני נעבוד אתך, וזאת ועדה חשובה מאוד.

סופה לנדבר: נמשיך לשתף פעולה, עד כמה שנוכל.

סופה לנדבר: אני רוצה לברך את כל חברי הכנסת.

סופה לנדבר: אני רוצה לברך את ארגוני הוויטראנים והבלקדניקים, ניצולי שואה, הארגונים שנמצאים ולוקחים היום חלק באירוע הזה.

סופה לנדבר: זה אירוע מיוחד, זה אירוע שאנחנו מציינים אותו בכל הערים.

סופה לנדבר: אתמול עשינו אירוע לכבוד אותם אנשים, שאני קוראת להם גיבורי מלחמת העולם השנייה.

סופה לנדבר: עשינו את האירוע במשרד הקליטה.

סופה לנדבר: חלפו 64 שנים מאז שבעלות הברית ניצחו את גרמניה הנאצית.

סופה לנדבר: המפלצת שנולדה מתוך שנאה, מתוך פאשיזם, שאיימה על העולם עולו, הפעילה מכונת השמדה כלפי העם היהודי.

סופה לנדבר: העם היהודי איבד שישה מיליון מבניו, והאנשים האלה, שנמצאים היום בתוכנו, גיבורי מלחמת העולם השנייה, הם שהביאו את הניצחון, הם ניצחו במלחמה הזאת והם העבירו לדורות הבאים במילים מה היה אז.

סופה לנדבר: האנשים האלה, שמגיעים לכנסת, ליד-ושם, מגיעים היום לכל הטקסים שארגנו בעבורם, חוגגים את היום הזה שהוא מיוחד במינו.

סופה לנדבר: לפני כמה שנים, יחד עם חברי כנסת אחרים, חוקקנו את החוק.

סופה לנדבר: לקחתי חלק ביוזמה לחוק של הוויטראנים והבלקדניקים.

סופה לנדבר: הסברתי מה זה בלקדניקים במליאה, והוספתי לנאום הלוהט שלי למה אנחנו צריכים לחוקק חוק במדינת ישראל.

סופה לנדבר: אני בטוחה בכך שהאנשים האלה תרמו לא מעט כדי שתקום מדינת ישראל, ואם היום אנחנו יכולים לתרום מעט מאוד לחיים שלהם במדינת ישראל, זה מעט למען ההכרה של ויטראנים, בלקדניקים, ניצולי שואה במדינת ישראל.

סופה לנדבר: יש מילים שהפכו להיות לשיר הניצחון, שהוא מרכזי מאוד באירוע הזה.

סופה לנדבר: המילים הן אלה: אמא, לא כולנו חזרנו.

סופה לנדבר: חצינו את כל אירופה, את חצי כדור הארץ, כדי להגיע ליום הזה, יום הניצחון.

סופה לנדבר: (קוראת את השיר גם בשפה הרוסית).

סופה לנדבר: אני רוצה להוסיף, שהמנון של ניצחון במדינת ישראל נשמע חזק יותר, נכון יותר, שכן גם המדינה שלנו יודעת מה זו מלחמה ומה זה מחיר של ניצחון.

סופה לנדבר: לכן ביום הזה, יחד אתך ויחד עם השר אדלשטיין, עם חברי הכנסת ועם השר לשעבר, אני רוצה לברך ולהגיד שהחג הזה יהיה חג מרכזי במדינת ישראל.

סופה לנדבר: אתם הבאתם אותו לכאן, אתם עשיתם שהחג הזה הפך להיות חג בכל העולם ובמדינת ישראל.

סופה לנדבר: מקרב לב אני רוצה להגיד תודה על שניצחתם, תודה שעשיתם, תודה שהבאתם את הניצחון גם למדינת ישראל.

סופה לנדבר: ההמנון של הניצחון יישמע כאן המון המון שנים בזכותכם.

סופה לנדבר: תודה.

ליה שמטוב: תודה לשרת הקליטה והעלייה, סופה לנדבר.

ליה שמטוב: שר ההסברה והתפוצות, יולי אדלשטיין, בבקשה.

יולי יואל אדלשטיין: תודה, גברתי היושבת-ראש.

יולי יואל אדלשטיין: גם אני מצטרף בוודאי לכל הברכות לנוכחים, במיוחד לנציגי ארגוני ותיקי מלחמת העולם השנייה, הנכים, הפרטיזנים וכל הארגונים שמיוצגים כאן.

יולי יואל אדלשטיין: השנה יום הניצחון חל בשבת, אבל עדיין מגיע לו שנציין אותו גם כמה ימים אחרי שזמנו בלוח השנה עבר.

יולי יואל אדלשטיין: גברתי היושבת-ראש, אמרת שזו הישיבה הראשונה.

יולי יואל אדלשטיין: אני חושב שזה סמלי, כי זה אחד הנושאים החשובים ביותר שהוועדה עסקה בהם, ותמשיכו לעשות.

יולי יואל אדלשטיין: גם שרת הקליטה וסגנית השרה שממונה על משרד הגמלאים ואנוכי נעזור בכל מה שנוכל על-מנת להמשיך ולשפר את התנאים.

יולי יואל אדלשטיין: בוודאי גם לשרת הקליטה ולסגנית השרה אני מאחל בהצלחה רבה בתפקיד החשוב.

יולי יואל אדלשטיין: כפי שאמרת, סופה, זאת הוועדה שאתה נעבוד בשוטף הרבה, וכל חברי הכנסת.

יולי יואל אדלשטיין: ביום עמוס בכנסת, עם מליאה שהוקדמה, הנוכחות מדברת בעד עצמה.

יולי יואל אדלשטיין: זה מראה איזה כבוד רוחשים לתאריך הזה ולוויטראנים.

יולי יואל אדלשטיין: לכן גם קשה, אבל אני חייב לאשר מה שכבר אמרה השרה לנדבר, שלפני כמה שנים זה היה נשמע אחרת.

יולי יואל אדלשטיין: סלחו לי על הציניות, אבל היו הרבה שהתבלבלו בין ויטראנים לבין וטרינרים, ולא כל כך ידעו מה ההבדל.

יולי יואל אדלשטיין: מי ששינה את זה בתודעה הציבורית זה קודם כל המוסד הזה, כנסת ישראל, שהביא חקיקה ותיקוני חקיקה נדרשים, אחרי ויכוחים רבים, לא של אנשים שלא אוהבים את ותיקי מלחמת העולם השנייה.

יולי יואל אדלשטיין: אנשים הביאו טיעוני שונים ומשונים – בעיני לפחות – למה לא צריך ולמה זה מיותר, ואולי זה יפגע בכלל בניצולי שואה אם נציין יום כזה, ועוד במצעדים.

יולי יואל אדלשטיין: את כל הוויכוחים האלה עברנו בישיבות ממשלה כאשר העלינו בפעם הראשונה את הרצון לציין את זה כיום לאומי.

יולי יואל אדלשטיין: אני חייב לומר שהתודעה השתנתה, והזכירו יושבת-ראש הוועדה ושרת הקליטה את המצעד.

יולי יואל אדלשטיין: כל מי שנכח במצעדים כאלה ורואה את התגובות של הצעירים, של הציבור, של אנשים שעוד לא נולדו בכלל ולא כל כך הכירו את ההיסטוריה של מלחמת העולם השנייה, אנשים שבאים עם פרחים וזורקים פרחים לוויטראנים – זה מראה שלא רק החקיקה השתנתה, אלא בעקבות כל הפעילות השתנתה גם התודעה הציבורית במדינת ישראל, וזה הדבר הכי חשוב.

יולי יואל אדלשטיין: יושבת-ראש הוועדה דיברה על הנושא של זכויות וסיוע.

יולי יואל אדלשטיין: אנחנו ממשיכים, כי הצרכים עדיין מרובים וזאת המשימה המיידית שלנו בממשלה, של שלושתנו ושל חברי הכנסת.

יולי יואל אדלשטיין: אני כרגע לא מדבר על אופוזיציה ועל קואליציה.

יולי יואל אדלשטיין: ישבתי לא מעט כשר בוועדה הזאת וכחבר אופוזיציה, ותמיד היינו כולנו קואליציה.

יולי יואל אדלשטיין: כשזה מגיע לדברים שבמהות, כולם פועלים פה ביחד, בלי להתחשב בחשבונות מפלגתיים או פוליטיים.

יולי יואל אדלשטיין: אני בטוח שזה ימשיך כך.

יולי יואל אדלשטיין: שמחתי לשמוע את ראש הממשלה אומר שלא ייפגעו קשישים וניצולי שואה, וזה נכון, וראש הממשלה מתכוון לזה.

יולי יואל אדלשטיין: אבל המשימה שלנו תהיה לחפש בפינצטה ולוודא שבין הצהרה לבין דברים שהובאו להצבעות בכנסת לא חדר משהו שהוא לא רצוי ולא מוזמן להיות בתוך ספר התקציב או חוק ההסדרים, ואני בטוח שכולנו נעשה את העבודה הזאת.

יולי יואל אדלשטיין: אנחנו תמיד מדברים על תרומת הוויטראנים, ואני יודע שאולי יהיו כאלה שיגידו שאני חוזר על עצמי כל שנה.

יולי יואל אדלשטיין: כן, אני חוזר על עצמי כל שנה.

יולי יואל אדלשטיין: אני לא אוהב שמדברים על ההישגים שלכם או על התרומה שלכם רק בלשון עבר, כי אני ועוד כמה אנשים סביב השולחן הזה שייכים לדור של עולים שעלו לארץ כבר עם משפחה וילדים, ולא היינו עושים קריירה בצורה כזאת ולא משתלבים בעבודה בצורה כזאת – ואני אומר את זה בשם מאות אלפי עולים – אלמלא אותו דור של ויטראנים, אותם "בבושקות" ו"דדושקות", סבתות וסבים, שלקחו על עצמם את כל התפקיד בבית, במשפחה.

יולי יואל אדלשטיין: במקום מה שבמשפחה ממוצעת נקרא בייבי-סיטר ועוזרת וחברה ששומרת על הילדים, את כל זה עשו דור מלחמת ותיקי מלחמת העולם השנייה בארץ למיליון עולים, שהם חלק מאותו מיליון עולים.

יולי יואל אדלשטיין: אני בטוח שבלעדיהם המצב של קליטת העלייה היום היה שונה.

יולי יואל אדלשטיין: הנקודה האחרונה, חלק מן הדברים שלצערי, גברתי היושבת-ראש, עוד נדבר עליהם בוועדה במסגרת תפקידי כשר התפוצות, שממונה גם על המאבק באנטישמיות.

יולי יואל אדלשטיין: חשבנו וחשבתם שאת המפלצת הזאת הרגתם עד הסוף בקרבות קשים שהסתיימו לפני 64 שנים, אבל מסתבר שהמפלצת מרימה ראש והמושגים אותם מושגים והקריקטורות אותן קריקטורות.

יולי יואל אדלשטיין: יש מקומות שבמקום "יהודי" כותבים "ציוני" או "ישראלי", אבל מתכוונים בדיוק לאותו דבר.

יולי יואל אדלשטיין: אנחנו ביחד אתכם וביחד עם הוועדה הזאת לא ניתן לזה לקרות באף מדינה בעולם.

יולי יואל אדלשטיין: נזכיר לכל העולם, כמו שלימדה אותנו גם מלחמת העולם השנייה, שזה לפעמים מתחיל ביהודים, אבל זה אף פעם לא נגמר ביהודים.

יולי יואל אדלשטיין: אנחנו נעמוד כאן כחומה בצורה ולא ניתן לתופעות האלה לחזור על עצמן.

יולי יואל אדלשטיין: תודה רבה.

ליה שמטוב: תודה רבה לשר יולי אדלשטיין.

סופה לנדבר: אני מבקשת להציג את המנכ"ל החדש של משרד הקליטה, דימה אפרצב, מפעילי העלייה.

סופה לנדבר: אני חושבת שאת מכירה אותו עוד לפני.

סופה לנדבר: הוא יצטרך להגיע לכאן ולהגיע במשותף אתך, גברתי היושבת-ראש.

סופה לנדבר: נאחל לו כולנו הצלחה.

יולי יואל אדלשטיין: מצטרפים לאיחולים.

ליה שמטוב: בהצלחה למנכ"ל.

ליה שמטוב: יש לנו עוד שותפה, סגנית השר לענייני הגמלאים, חברת הכנסת לאה נס.

ליה שמטוב: בבקשה.

לאה נס: תודה רבה.

לאה נס: גם המנכ"ל של המשרד נמצא פה, אבי ביצור, ונציגים נוספים מהמשרד.

לאה נס: יש פה שיתוף פעולה, כפי שאמר השר לענייני הסברה ותפוצות, בין ניצולי השואה וכל הלוחמים הוותיקים, הוויטראנים וכל הארגונים.

לאה נס: כבוד השרה לקליטת עלייה, חברת הכנסת סופה לנדבר, וכבוד שר ההסברה והתפוצות, חבר הכנסת יולי אדלשטיין, חברת הכנסת ליה שמטוב.

לאה נס: אני מברכת אותך על הישיבה הראשונה, על היוזמה הראשונה, על התזמון שיצא בדיוק.

לאה נס: כפי שאומרים אצלנו, הכול משמים, הכול מכוון.

לאה נס: חברי הכנסת, הנציגים, וכמובן המוזמנים הנכבדים והיקרים שלכבודתכם הישיבה המכובדת הזאת.

לאה נס: אנחנו מציינים היום את אחד הניצחונות החשובים ביותר בתולדות האנושות, ניצחון שהוא כמובן לא רק ניצחון פיסי, אלא ניצחון מוסרי.

לאה נס: ניצחון של החירות והדמוקרטיה על הדיכוי והרודנות.

לאה נס: ניצחון של רוח האדם ואהבת האדם על השנאה ועל הגזענות שהיתה בצורתה המסוכנת והאכזרית ביותר.

לאה נס: כשאני יושבת כאן אתכם, עם כל ידידינו היקרים, הוותיקים, הלוחמים, הוויטראנים, לוחמי מלחמת העולם השנייה, הפרטיזנים וניצולי השואה, אני חשה גאווה מאוד גדולה, הערכה עצומה לכם, שיושבים כאן אתנו, בתחושה של ניצחון אמיתי.

לאה נס: היותכם כאן עמנו בישיבה של ועדה בכנסת ישראל מלמדת שהתוכניות הזדוניות להשמיד את העם היהודי כשלו, והעם היהודי היום הוא בעל ריבונות ועוצמה, והכול תודות לכם.

לאה נס: האמת היא שלא די באמירת תודה והכרת הטוב הבסיסית ומתן כבוד ראוי לכם ולכל גיבורי מלחמת העולם השנייה וניצולי השואה, אלא צריך לוודא שמדינת ישראל תדאג לכם.

לאה נס: כפי ששמענו פה מחברי הכנסת והשרים שפעלו כבר בכנסות הקודמות, גם בחקיקה וגם בפעילות נרחבת, שהביאו להכרה על-ידי חוקים, נשארו היום לצערנו רק כ-250,000 ניצולי שואה.

לאה נס: אני רואה זכות גדולה וגם חשיבות גדולה לדאוג לאותם אנשים יקרים.

לאה נס: לכן משרד הגמלאים שם לעצמו למטרה להביא לכך שניצולי השואה וכל הוותיקים יוכלו לחיות בכבוד ולהתקיים בכבוד.

לאה נס: זאת דרישה בסיסית, לחיות בכבוד ולהתקיים בכבוד.

לאה נס: אבל לצערי גם היום, בימים אלה, היא עדיין אל מתקיימת במלואה.

לאה נס: אני מאוד שמחה שראש הממשלה נשמע לקריאה וביטל את הגזירות שהיו אמורות להקשות על כל אותם ותיקים וניצולי שואה וביטל את כל הגזירות.

לאה נס: אבל עדיין יש לנו הרבה עבודה, שנעשה אותה ביחד, בשיתוף פעולה עם השרים הנכבדים ועם הוועדה.

לאה נס: כמו שאמרתי, יש בינינו קשר, ויש שיתוף פעולה ולא ניגוד עניינים.

לאה נס: בסך הכול אלה אותם אנשים שתרמו להצלחה באותה מלחמה והביאו אותנו עד הלום.

לאה נס: בן-גוריון שהה בלונדון באותו יום ניצחון, והוא כתב ב-9 במאי ביומן שלו כי הניצחון הזה הוא אומנם ניצחון, אבל הוא ניצחון עצום.

לאה נס: מלחמת העולם השנייה היתה קשה והפילה חללים רבים.

לאה נס: החובה הבסיסית שלנו כלפי כל אלה שלחמו, כלפי אלה שנפלו ונרצחו וכמובן כלפיכם, כלפי אלו שניצלו, זה לשמור את המורשת, ללמד, לחנך את הדורות הבאים לאור הערכים שלמענם נלחמתם.

לאה נס: כך נוכל להבטיח שיהיה לנו עולם צודק יותר והגון יותר, שיהיה סמל לדורות הבאים.

לאה נס: אני רוצה לברך את כל הנוכחים כאן, את כל הארגונים היקרים ואת כל אותם אנשים שנלחמו להעמיד את הזכויות שלהם ואת ההערכה ואת ההוקרה על כל המעשים שלהם.

לאה נס: נקווה לימים טובים יותר ולהמשך שיתוף פעולה.

לאה נס: תודה.

ליה שמטוב: תודה רבה לסגנית השר.

ליה שמטוב: לא מזמן התראיינתי בערוץ 9, והשאלה הראשונה ששאלו אותי היתה על חברי הוועדה.

ליה שמטוב: רוב חברי הכנסת בוועדה הם מהאופוזיציה ולא מהקואליציה.

ליה שמטוב: כמו שהשר אדלשטיין אמר, אין פה אופוזיציה, רק קואליציה מקיר לקיר.

ליה שמטוב: תראו אילו חברי ועדה יש לנו.

רוברט אילטוב: כולם ביקשו להיות בוועדה.

ליה שמטוב: השר לשעבר אלי אפללו.

ליה שמטוב: סגנית השר לשעבר, מרינה סולודקין.

ליה שמטוב: יולי תמיר, היתה שרת החינוך ושרת הקליטה.

ליה שמטוב: יושב-ראש הקואליציה, זאב אלקין.

ליה שמטוב: היתה לו גם ועדת משנה של ועדת קליטה.

ליה שמטוב: תראו איזה צוות ואילו חברי כנסת, חדשים וותיקים.

ליה שמטוב: חברי הכנסת מישראל ביתנו הם לא חברי הוועדה, אבל תמיד מגיעים לוועדות.

ליה שמטוב: יש לנו מטרה אחת, להעביר את החוקים, לדון בהצעות חוק בדיונים חשובים.

ליה שמטוב: אנחנו נעבוד, כמו שאמרתי, כקואליציה מקיר לקיר.

ליה שמטוב: אני רוצה לתת את זכות הדיבור ליושב-ראש הסיעה של ישראל ביתנו, חבר הכנסת רוברט אילטוב.

רוברט אילטוב: תודה רבה.

רוברט אילטוב: כבוד היושבת-ראש, אני רוצה לברך אותך, גם על כך שנבחרת וגם על כך שיזמת את הדיון הראשון החשוב הזה.

רוברט אילטוב: אני רוצה לברך גם את השרים וגם את השרים לשעבר וחברי הכנסת שיושבים בוועדה ובאו לכבד אותך, וגם את הוויטראנים.

רוברט אילטוב: כשעליתי בשנת 1985, הלכתי לבית-ספר והיתה שם תוכנית לימודים, ונדהמתי לגלות שאת המלחמה ניצחו בעלות הברית.

רוברט אילטוב: על הרוסים בכלל לא כתבו שום דבר, ועל הצבא האדום לא כתבו שום דבר.

רוברט אילטוב: התחלתי אז להתווכח עם המורה להיסטוריה, שסבא שלי נלחם והוא ניצח במלחמה הזאת, ולא ייתכן שאת הדבר הזה לא מזכירים.

רוברט אילטוב: אמרו: זאת התוכנית, כך אנחנו מלמדים.

רוברט אילטוב: היום, כפי שהשר אדלשטיין אמר, התודעה הציבורית השתנתה, אבל תוכניות לימוד לא השתנו בהרבה.

רוברט אילטוב: לכן אני קורא לוועדה לטפל בנושא הזה ולפנות למשרד החינוך, על-מנת שתוכניות לימוד ישפרו את הנושא הזה וייתנו את המקום הראוי לחלקם של הצבא האדום וברית-המועצות.

רוברט אילטוב: למרות ההבדלים האידיאולוגיים שהיו לנו עם המדינה הזאת והרדיפה שהיתה כלפי היהודים, חשוב שהדבר הזה ייכנס לספרי הלימוד כדי שהדורות הבאים ידעו.

רוברט אילטוב: הנושא השני החשוב הוא, שמדינת ישראל חייבת להנציח גם את הגבורה, לא רק את השואה.

רוברט אילטוב: חשוב להנציח גם את השואה וגם את הגבורה.

רוברט אילטוב: בשורות הצבא האדום נלחמו כמיליון יהודים, נהרגו בקרבות כ-200,000 יהודים.

רוברט אילטוב: מאות אלפי יהודים נפצעו והם בעלי נכויות קשות.

רוברט אילטוב: לכן הנושא של הגבורה והלוחמה חייב להיות מונצח.

רוברט אילטוב: אני מבקש שהוועדה הזאת תעלה את הנושא הזה על סדר-היום ונטפל בנושא כראוי.

רוברט אילטוב: נושא ההנצחה של המלחמה הזאת והגבורה היהודית לא רק בשורות הצבא האדום, גם בשורות בעלות הברית, אבל בעיקר בשורות הצבא האדום.

רוברט אילטוב: היהודים נלחמו שם בעוז רציני מאוד, ולכן חשוב שהדבר הזה יונצח ויהיה לדורות הבאים מידע על כל מה שקרה במלחמה הזאת, גם מבחינת הגבורה.

רוברט אילטוב: (מתרגם דבריו לשפה הרוסית).

ליה שמטוב: תודה לחבר הכנסת רוברט אילטוב.

ליה שמטוב: הצטרף אלינו חבר הוועדה אופיר פינס-פז.

ליה שמטוב: הוא היה גם שר.

ליה שמטוב: אמרתי פה שהחברים בוועדה היו כולם שרים.

ליה שמטוב: הוועדה היא חשובה מאוד.

אופיר פינס-פז: אחד מחברי הוועדה סיפר לי שהוא קיבל הצעה ממישהו שהוא חבר בוועדת החוץ והביטחון להתחלף, והוא סירב.

אופיר פינס-פז: יושב-ראש הקואליציה יכול לאשר שזה סיפור אמיתי.

ליה שמטוב: זכות הדיבור לחברת הכנסת מרינה סולודקין, בבקשה.

מרינה סולודקין: ויטראנים יקרים, קודם כל אני מברכת, כי בלי הפעילות שלכם בזמן המלחמה, בלי הניצחון, לא רק שלא יכולנו לחגוג כאן בוועדת העלייה והקליטה, אלא אני חושבת שמדינת ישראל לא היתה קיימת.

מרינה סולודקין: לכן מצאנו רציונאל כדי להילחם בעבור הזכויות שלכם.

מרינה סולודקין: הרציונאל הוא, שבלי ניצחון במלחמת העולם השנייה, בלי תרומת הוויטראנים של מלחמת העולם השנייה גם מברית-המועצות, גם מארצות אחרות, גם מישראל שנלחמו בצבאות של בעלות הברית, המצב היה שונה.

מרינה סולודקין: לכן חוקקנו את חוק הוויטראנים, חוק ניצולי שואה, ואנחנו ממשיכים את העבודה הזאת.

מרינה סולודקין: הבאתי לכאן שמונה חוקים שלי לכנסת ה-18.

מרינה סולודקין: יש כאן חוק הוויטראנים, חוק ניצולי שואה, חוק פליטי השואה, חוק נכי המלחמה וחוק של האזרחים הוותיקים שזקוקים להטבות.

מרינה סולודקין: אני רואה שיושבים כאן ראשי ארגונים של פליטי השואה.

מרינה סולודקין: חשוב מאוד שלא רק כאן נעשה את הפעילות, גם מול ועידת התביעות.

מרינה סולודקין: אני בטוחה שחבריי השרים וחברי הכנסת מכל המפלגות יעזרו לנו להעביר את החוקים לנכי המלחמה, ותיקי המלחמה, פליטי המלחמה וגם דור המלחמה, שזה גם חשוב מאוד.

מרינה סולודקין: הבאנו את דור המלחמה למדינת ישראל, ויהיה קשה בגלל הקיצוצים.

מרינה סולודקין: אבל אנחנו יודעים איך להילחם ואיך לעמוד איתן.

מרינה סולודקין: תודה לכם.

מרינה סולודקין: (מתרגמת את דבריה לשפה הרוסית).

ליה שמטוב: תודה לחברת הכנסת מרינה סולודקין.

ליה שמטוב: בבקשה, חבר הכנסת רוברט טיבייב.

רוברט טיבייב: ברכות ליושבת-ראש הוועדה על התפקיד החשוב.

רוברט טיבייב: ברור שאנחנו כחברי אופוזיציה נצטרף לכל הפעילות למען העולים.

רוברט טיבייב: ברשות

רוברט טיבייב: כם אדבר בשפה הרוסית.

ליה שמטוב: תודה.

ליה שמטוב: הצטרפה אלינו חברת הכנסת פניה קירשנבאום.

פניה קירשנבאום: באתי לברך אותך ולאחל לך הרבה הצלחה.

ליה שמטוב: תודה.

ליה שמטוב: בבקשה, חבר הכנסת זאב אלקין.

זאב אלקין: תודה רבה, גברתי היושבת-ראש.

זאב אלקין: קודם כל, אני מצטרף לברכות לרגל הישיבה הראשונה.

זאב אלקין: אגב, תוך כדי זה שישבנו כאן עשיתי ספירה מול כל ועדות הכנסת.

זאב אלקין: לפי מספר השרים וסגני השרים לשעבר, את במקום השני בין כל ועדות הכנסת, אחרי ועדת החוץ והביטחון.

זאב אלקין: ואם מודדים את זה לפי המפתח של מספר חברי כנסת בוועדה, אז את אפילו עברת את ועדת החוץ והביטחון.

זאב אלקין: זה מעיד פעם נוספת עד כמה הוועדה הזאת היא חשובה.

זאב אלקין: הנושא שהתכנסנו בעקבותיו הוא חשוב מאוד, וזה ציון יום הניצחון על גרמניה הנאצית.

זאב אלקין: אני חושב שנאמר כאן מספיק לפניי, ולכן לא אוסיף, רק אצטרף לדברים של קודמיי לגבי חשיבות היום הזה לאנושות כולה, לעם היהודי ולמדינת ישראל.

זאב אלקין: דובר על כך אתמול רבות במצעד הניצחון שהתקיים כאן, בירושלים.

זאב אלקין: אגב, פעם ראשונה התקיים מצעד בהובלה רשמית של המדינה, במסגרת חוק ולא כטובה של אף אחד.

זאב אלקין: אני שמח על כך.

מרינה סולודקין: זה חוק של אלקין ונודלמן.

זאב אלקין: זה פחות חשוב.

זאב אלקין: בכנסת הקודמת בוועדה הזאת, חלק ביוזמת הממשלה, חלק ביוזמת חברי הכנסת, חוקקו כמה חוקים שהיטיבו עם הוויטראנים, עם ניצולי השואה, אבל בוודאי שהמלאכה הזאת לא הסתיימה.

זאב אלקין: לכן המשימה של הכנסת הזאת היא לדאוג להשלים את המהלכים שהתחילו בכנסת הקודמת לגבי ניצולי שואה, המעגל השני, שקרויים הפליטים, כפי שהזכירה מרינה.

זאב אלקין: בינתיים קיבלו את ההטבות רק אלה שמגיל 80 ומעלה, ואני מקווה שבקרוב תבוא לכאן הצעת חוק ונשלים את המהלך שזה יתרחב גם לאלה שהם בני 70 ומעלה.

ליה שמטוב: בשבוע הבא יש לנו ישיבה בנושא.

זאב אלקין: צריכים מחדש לשקול מה מצבם של הוויטראנים לאור החקיקה הזאת, כי זה לא הגיוני שמצבם יהיה פחות טוב ממצבם של ניצולי שואה.

זאב אלקין: יש שאלה של הגדרה מיהו ניצול שואה, שהכנסת הקודמת הורישה לכנסת הזאת, וגם בכך אני מקווה שנטפל.

זאב אלקין: לכן המשימות הן רבות, ואני מסכים עם מרינה שלא כדאי להמתין, כי זה החוב שלנו לאנשים האלה, וכדאי לשלם אותו, ולו במעט, כמה שאנחנו יכולים וכמה שיותר מהר.

זאב אלקין: (מתרגם דבריו לרוסית).

ליה שמטוב: תודה רבה.

ליה שמטוב: בבקשה, חבר הכנסת אברהם מיכאלי.

אברהם מיכאלי: תודה, גברתי היושבת-ראש.

אברהם מיכאלי: ברכות על כניסתך לתפקיד.

אברהם מיכאלי: בוועדה הזאת הבאנו בקדנציה הקודמת כמה נושאים מאוד חשובים, וחלק מהחברים שיושבים פה הזכירו את זה.

אברהם מיכאלי: אני רוצה להתייחס קצת לפן של הנצחה שקצת חסר לי בנושא של הוויטראנים.

אברהם מיכאלי: כתבו הרבה ספרי היסטוריה, אבל עדיין אני חש שיש הרבה מאוד שהשתתפו במלחמת העולם השנייה וההיסטוריה שלהם לא נכתבה, בגלל שבסוף הכול עניין של תקציבים ואיך להגיע לאותם אנשים.

אברהם מיכאלי: כל מי שיזם באופן פרטי זה לא תמיד צלח, כי מגיעים גם לנושא של חקר וגם לנושא של הוצאת ספרים.

אברהם מיכאלי: לכן אולי במסגרת אותם חוקים שאנחנו מדברים על הנצחה, ומרינה קודם הזכירה את הדור של המלחמה הזאת, יש הרבה מאוד אנשים שעד עכשיו נעדרים מהמלחמה הזאת.

אברהם מיכאלי: אנשים לא יודעים את מקום קבורתם.

אברהם מיכאלי: הדבר הזה עולה ועולה לקראת ה-9 במאי, ומבקשים איך להנציח אותם, באיזה תאריך לזכור אותם.

אברהם מיכאלי: לי יש שני דודים, אחד מצד האבא ואחד מצד האמא, שהם נעדרים עד עכשיו, לא יודעים מתי הם נהרגו.

אברהם מיכאלי: לכן הקטע של ההנצחה הוא חשוב מאוד, גם בשביל הכבוד שמגיע להם וגם בשביל הדור הבא.

אברהם מיכאלי: היום יד-ושם נוטל חלק גדול בהנצחה, ומה שלא מנציחים לצערנו הדור הבא לא יידע.

אברהם מיכאלי: כל התודות שמגיעות להם, שיהיו בריאים עד 120, אבל בסוף ספרי ההיסטוריה ישפטו אותם בהמשך.

אברהם מיכאלי: לכן תפקידנו לחזק את הנושא של ההנצחה, מעבר לכל החוקים האחרים שאנחנו שותפים להם ביחד.

אברהם מיכאלי: תודה.

ליה שמטוב: תודה.

ליה שמטוב: חבר הכנסת אופיר פינס-פז, בבקשה.

אופיר פינס-פז: ברכות, גברתי היושבת-ראש, על הבחירה.

אופיר פינס-פז: לנו נמסר שהתפקיד הוא שלנו.

ליה שמטוב: אולי ברוטציה.

אברהם מיכאלי: יש לך עדיין אפשרות לחזור לוועדת החוץ והביטחון.

אופיר פינס-פז: אין לנו ויכוח אתך בעניין הזה ולא עם ישראל ביתנו בעניין הזה.

אופיר פינס-פז: שיהיה לך בהצלחה.

אופיר פינס-פז: זו הזדמנות להגיד מילה לגבי עבודת הוועדה.

אופיר פינס-פז: אני באמת חושב שזאת ועדה חשובה, ואני השתדלתי תמיד להיות חבר הוועדה, ככל שיכולתי.

אופיר פינס-פז: לצערי צמצמו את ההרכב שלה, אבל גם בהרכב מצומצם אני חושב שאפשר לעשות עבודה גדולה.

אופיר פינס-פז: אני חושב שהבעיה הכי גדולה שלנו היום היא הירידה הגדולה במספרי העולים לישראל.

אופיר פינס-פז: המהות של המדינה הזאת, של הציונות, של ישראל, היא עלייה לארץ.

אופיר פינס-פז: ברגע שאנחנו נמצאים בשנים שחונות במספרים מאוד נמוכים של עולים לישראל, זאת לא רק בעיה של הסוכנות היהודית אלא בעיה של ממשלת ישראל, של החברה הישראלית, של העם היהודי ובוודאי של השולחן הזה.

אופיר פינס-פז: אני מציע שנעסוק בעניין הזה יחד עם השרה לקליטת עלייה.

אופיר פינס-פז: השרה לנדבר, אני מבקש מאוד שתעלי את הנושא הזה גם בממשלה, כי זה נושא מאוד ראוי.

אופיר פינס-פז: אני חושב שזה נושא שצריך להיות בראש סדר העדיפויות הלאומי, ואני אשתדל לעזור כמיטב יכולתי כדי שהנושא הזה יקבל את המקום המגיע לו בסדרי העדיפויות של המדינה.

אופיר פינס-פז: גם לשר אדלשטיין יש תפקיד בעניין הזה כשר שאחראי על הקשר עם התפוצות.

אופיר פינס-פז: אני מקווה ששניכם תשכנעו את הממשלה לשים את הנושא הזה בסדר עדיפות לאומי גבוה.

אופיר פינס-פז: באשר ליום עצמו, אני מצטרף לברכות לוויטראנים.

אופיר פינס-פז: אני חושב שזה יום מיוחד, יום חשוב.

אופיר פינס-פז: לצערי הרב לא תמיד ידענו לחגוג את היום הזה בצורה הנכונה, ואין ספק שהעובדה שהגיעו כל כך הרבה ויטראנים לישראל במסגרת העלייה גם שינתה משהו בדרך שבה ישראל רואה את הניצחון, את המלחמה.

אופיר פינס-פז: לא היתה רק שואה, שהיא כמובן האסון הגדול ביותר שפקד אותנו מאז ומעולם בהיסטוריה שלנו, אלא גם היה גם מאבק, היתה גם מלחמה, היו גם ניצחונות והיו גם סיפורים כאלה, וחשוב להגיד תודה לאלה שנלחמו בכל החזיתות, כולל אלה שנלחמו בחזית שבאה מתוך ארץ-ישראל בזמנו, בוודאי אלה שבאו מרוסיה ומחבר העמים.

אופיר פינס-פז: באופן סימבולי, דווקא הביקור של האפיפיור היום בישראל הוא הניצחון הכי גדול של הציונות ושל מדינת ישראל, וזו ההוכחה שבסופו של דבר הנאצים הגרמנים לא הצליחו במלאכתם והיום ראש העולם הנוצרי מגיע לישראל, מכבד את ישראל החופשית, ישראל הדמוקרטית וישראל היהודית.

אופיר פינס-פז: אני חושב שזה מאוד סימבולי וזה מאוד חשוב.

אופיר פינס-פז: אני מברך את האפיפיור שבא למדינת היהודים.

ליה שמטוב: תודה.

ליה שמטוב: חברת הכנסת פניה קירשנבאום, בבקשה.

פניה קירשנבאום: כמו שאמרתי בכניסתי, אני רוצה לברך אותך עם התפקיד.

פניה קירשנבאום: אני בטוחה שתעשי אותו על הצד הטוב ביותר.

פניה קירשנבאום: יום הניצחון זה יום חשוב מאוד, הוא חשוב לכל העם היהודי וגם למדינת ישראל.

פניה קירשנבאום: כי חלק מהקמת המדינה גם היה בעקבות המלחמה.

פניה קירשנבאום: אני רוצה להודות לכל הוויטראנים על התרומה שלהם, על זה שנלחמו בחיה הרעה הזאת, ולהודות להם על כך שאנחנו, הדור הבא, קיימים בזכותם.

פניה קירשנבאום: חבר הכנסת מיכאלי אמר שחייבים לעשות מוזיאון לוויטראנים.

פניה קירשנבאום: אני חושבת שהחובה של הכנסת ושל ועדת הקליטה היא לא רק לעשות מוזיאון לניצחון ולוויטראנים, אלא לעשות מוזיאון לעלייה ולקבץ במוזיאון הזה את כל העליות של מדינת ישראל.

פניה קירשנבאום: כי עם הדורות שהולכים ונעלמים אנחנו מאבדים חלק מאותם הדברים שהביאו אתם, חלק מהתרבויות שלהם, ואני חושבת שיהיה חשוב מאוד לשמור את זה.

פניה קירשנבאום: בסך הכול אנחנו קיבוץ גלויות, ואני חושבת שהמוזיאון הזה יכול להיות דבר חשוב למדינת ישראל.

פניה קירשנבאום: (מתרגמת את דבריה לרוסית).

ליה שמטוב: תודה רבה.

ליה שמטוב: ברוך שוב, יושב-ראש ארגון הפרטיזנים, בבקשה.

ברוך שוב: אני מברך את שרת העלייה והקליטה החדשה.

ברוך שוב: אני מאחל לך הרבה מאוד עבודה פורייה.

ברוך שוב: אני גם מברך את ההרכב החדש של הוועדה, ואני מצפה שיהיו דברים יפים מאוד.

ברוך שוב: אני רוצה לעורר פה נקודה קטנה אחת, לא לוויכוח אלא לידיעתכם.

ברוך שוב: אנחנו מדברים על עלייה.

ברוך שוב: עליות היו לנו המון, החל מעליית רמב"ם והעלייה הראשונה והשנייה והשלישית, אחר כך קראו לזה עלייה א' ועלייה ב'.

ברוך שוב: היום אנחנו נמצאים במצב שיש לנו עלייה במיוחד של הקהל הרוסי, עלייה שחלקה באה בזמן סטאלין, והשנייה בפוסט גורבצ'וב.

ברוך שוב: אגב, אני עולה חדש.

ברוך שוב: באתי לארץ ב-1945.

ברוך שוב: אז לא היו לנו נציגים בכנסת.

ברוך שוב: כל אחד עבד וציפה להסתדר איכשהו.

ברוך שוב: לא היו לנו גם תמיכות, והחוקים שהיום אתם מעבירים בצורה כל כך יפה – חבל שלא העבירו אותם לפני 40 ו-60 שנה כאשר העלייה ההיא באה בחוסר כל.

ברוך שוב: אבל זאת כבר היסטוריה.

ברוך שוב: אני יושב פה עם הוויטראנים ואני נפגש עם הרבה מאוד ארגונים שונים, ואני יודע שארגון כמו הוויטראנים, עם כל הכבוד לו, ויש לי הרבה כבוד להם, מקבל תמיכה רצינית משר העלייה.

ברוך שוב: כשבא ארגון פרטיזנים כמוני, לוחמי גיטאות, שהגיעו לארץ הרבה לפני כן אבל עברו את אותו התהליך, אין לה אבא, ואף אחד לא תומך בהם.

ברוך שוב: אני לא מבין למה יש כזאת הפרדה בין העלייה הזאת לעלייה הזאת.

ברוך שוב: גם אנחנו באנו מרוסיה, גם אנחנו היינו ביערות או בצבא הרוסי, אבל באנו הרבה לפני כן, באנו לפני ואחרי מלחמת העצמאות.

ברוך שוב: נראה לי כאילו שאנחנו לא שייכים לחבורה הזאת, אנחנו מבחוץ.

ברוך שוב: לא מתעסקים אתנו.

ברוך שוב: אני פונה אליכם בבקשה, היות שאנחנו מתחילים דף חדש, שתתחשבו גם בארגונים האלה, שבעבר היינו כמותם.

ברוך שוב: אתן לכם דוגמה קטנה.

ברוך שוב: אתמול היה מצעד, לפי החוק.

ברוך שוב: אנחנו אפילו לא ידענו מזה, לא הודיעו לנו.

ברוך שוב: אני שומע היום שאתמול היה מצעד.

ברוך שוב: יכול להיות שלא היינו יכולים להגיע, אבל דבר מינימאלי הוא להודיע לנו שיש דבר כזה.

ברוך שוב: אנחנו חלק מהמלחמה הזאת, אבל אנחנו מחוץ לתמונה.

ברוך שוב: יש קהל רחב של עולים חדשים שבאו הרבה לפני זה.

ברוך שוב: נכון, הם מדברים היום עברית, אבל אנחנו מאותו הבית, ואתם צריכים להתחשב בזה.

ליה שמטוב: תודה.

ליה שמטוב: אנחנו פה ועדה לעלייה וקליטה, ואנחנו פה לכל העליות, לא משנה מתי הגיעו לארץ.

ליה שמטוב: מנכ"ל הסוכנות היהודית, בבקשה.

משה ויגדור: תודה רבה.

משה ויגדור: כבוד יושבת-ראש הוועדה, ליה שמטוב, והשרה סופה לנדבר, סגנית השרה לאה נס, חברי הכנסת וכמובן הוויטראנים והאורחים היקרים.

משה ויגדור: קודם כל אני רוצה לברך את הוועדה, ואני חושב שמגיעות ברכות רבות על המפגש היום ועל הציון ועל האירוע.

משה ויגדור: זה בהחלט ציון דרך.

משה ויגדור: מטעם הסוכנות היהודית נשתף פעולה, כפי שאנחנו תמיד משתפים פעולה, עם הוועדה, וכמובן עם המשרד לקליטת העלייה, וכמובן עם המנכ"ל החדש דימה ועם כל הצוות המקצועי, על-מנת להבטיח שנגדיל את מספר העולים, על-מנת להבטיח שנוכל לבצע את אותן משימות שאנחנו צריכים לבצע ביחד אתכם.

משה ויגדור: בימים אלה אנחנו מבצעים פרויקט, ביחד עם המשרד לענייני גמלאים, בזכותם, שמאתר ניצולי שואה ומסייע להם.

משה ויגדור: נמשיך לעסוק גם בנושאים האלה.

משה ויגדור: אתם יכולים לראות בנו כתובת גם לנושא ההנצחה וגם לנושא הסיוע לניצולי שואה בכל מה שקשור בפעילויות שנעשות כאן.

משה ויגדור: אני רוצה לנצל את ההזדמנות בשם הסוכנות גם להודות כאן לכל הנציגים של הארגונים, הפרטיזנים והוויטראנים, על כל מה שנעשה.

משה ויגדור: תודה רבה.

סופה לנדבר: הייתי בחברת "עמיגור" עם יובל פרנקל לפני כמה ימים, ביום שישי.

סופה לנדבר: מה שהם עשו שם זה יוצא מן הכלל.

סופה לנדבר: גם הוציאו השירים והספרים, וגם התערוכה היתה יוצאת מן הכלל.

סופה לנדבר: אתמול תרמו את זה למשרד הקליטה, כדי שנקבל את הוויטראנים האלה.

משה ויגדור: תודה רבה.

ליה שמטוב: תודה רבה על שיתוף הפעולה.

ליה שמטוב: וולף סולומונוב, בבקשה.

וולף סולומונוב: (דיבר בשפה הרוסית.

וולף סולומונוב: דבריו תורגמו לאחר מכן).

וולף סולומונוב: אני מודה לחברי הכנסת הרבים שהשתתפו בישיבת הוועדה.

וולף סולומונוב: אזכיר את חברי הכנסת שטיפלו בנושא עוד בשנת 2000, ובמיוחד יורי שטרן זכרו לברכה.

וולף סולומונוב: אני מבקש שנעמוד לזכרו.

וולף סולומונוב: (הנוכחים מכבדים בקימה את זכרו של יורי שטרן זכרו לברכה).

ליה שמטוב: תודה.

ליה שמטוב: מנכ"ל משרד הקליטה, בבקשה.

דימיטרי אפרצב: אני שייך לדור של אלה שחוו את המלחמה בתור ילדים.

דימיטרי אפרצב: כמובן, חונכתי להתייחס לנושא הזה של יום הניצחון על גרמניה הנאצית, זה היה ממש חג בבית.

דימיטרי אפרצב: זה חג משפחתי, שאנחנו מקפידים לציין אותו בבית עד עצם היום הזה.

דימיטרי אפרצב: ברור לחלוטין שכל הנושא של מלחמת העולם השנייה והגבורה השפיע חזק מאוד עלי כאישיות.

דימיטרי אפרצב: גם הסבים שלי השתתפו במלחמה.

דימיטרי אפרצב: אחרי שביצעתי את חלום חיי, עלייה לארץ-ישראל, כך אני מחנך את ילדיי, והנושא הזה אצלנו בבית הוא אחד הנושאים המרכזיים, יחד עם הנושא של חיים בארץ-ישראל.

דימיטרי אפרצב: אני מאוד גאה בדור הזה של האנשים שיושבים כאן, גם אלה שנלחמו בחזית המזרחית וגם אנשים שנלחמו בחזית המערבית מבעלות הברית.

דימיטרי אפרצב: זה דור אציל של אנשים, שאת האצילות שלהם ואת העוצמה שלהם הם הביאו גם לכאן.

דימיטרי אפרצב: אם תשימו לב, בכל משימה לאומית עומדים בשורות הראשונות האנשים היקרים האלה.

דימיטרי אפרצב: כאב לי מאוד בתחילת דרכי פה במדינת ישראל בשנות ה-90, שהאנשים האלה היו יוצאים בגאווה עם סמלים, ולצערי הרב הציבוריות הישראלית לעגה לנושא הזה.

דימיטרי אפרצב: כל סמל כזה הוא שטוף בדם.

דימיטרי אפרצב: אני שמח מאוד שעם הזמן הנושא הזה השתנה, ואני רואה שבאירועים בבתי-ספר ובגנים של ילדים ובכל מיני מוסדות חינוך האנשים האלה מופיעים יותר ויותר ומספרים בגאווה.

דימיטרי אפרצב: אני זוכר שבתחילת שנות ה-90, כשהיה מדובר על יום השואה, הוסיפו לזה את הגבורה, ואלה האנשים הנפלאים שהם אלה שהודות לפעילות שלהם אנחנו יכולים להגיד בגאווה שאיבדנו, לצערי הרב, הרבה מאוד אנשים מהעם שלנו במלחמת העולם השנייה, אבל יותר ממיליון יהודים חיילים נלחמו בחזיתות השונות, במיוחד בחזית המזרחית, ואלה האנשים שהודות להם אנחנו מאוד גאים בכך שהשתתפנו כעם וניצחנו את הצרה הנאצית.

דימיטרי אפרצב: אני מלא גאווה ומודה להם מאוד, וכך אני מחנך גם את ילדיי.

דימיטרי אפרצב: (מתרגם את דבריו לשפה הרוסית).

דימיטרי אפרצב: את הדברים הבאים אגיד בעברית, כי הם בעיקר לאוזניים של חברי הוועדה.

דימיטרי אפרצב: לא אתחיל עכשיו לדבר על חשיבות העלייה לארץ-ישראל.

דימיטרי אפרצב: בוודאי לא אני, שעליתי בשנת 1991.

דימיטרי אפרצב: זה אבן היסוד של המדינה הזאת לא פחות מביטחון המדינה, וכולנו יודעים את זה.

דימיטרי אפרצב: במשבר הכלכלי הזה ובכל מה שמתרחש לפני ואחרי, מי שנפגע בראש ובראשונה הם העולים החדשים, על-פי הנוסחה המטורפת "אחרון נכנס, ראשון יוצא".

דימיטרי אפרצב: בגל הפיטורים שמתרחש עכשיו ויהיה בהמשך, רוב הנפגעים הם עולים חדשים.

דימיטרי אפרצב: עשינו בדיקה מקיפה ומעמיקה בהצעת האוצר לשנת 2009 ו-2010.

דימיטרי אפרצב: גם באותם סעיפי תקציב של עלייה וקליטה, גם בסעיפי תקציב של שיכון וגם בכל מיני דברים שהם מסביב, לא במישרין אלא בעקיפין, יש פגיעה אנושה בנושא של קליטת עלייה ועלייה לארץ-ישראל, וחשוב מאוד שהוועדה הזאת תדע את זה.

דימיטרי אפרצב: מכיוון שאם אנחנו מממשים את חזון האוצר בתחום הספציפי הזה, זה הספר הלבן, גם אם זה נשמע בומבסטי והיסטרי.

דימיטרי אפרצב: אי-אפשר יהיה, עם הגזירות הכלכליות, לטפל כמו שראוי בקליטת עולי אתיופיה.

דימיטרי אפרצב: זה פגיעה בנושאים של דיור, פגיעה ישירות בסל הקליטה ובהרבה דברים אחרים.

דימיטרי אפרצב: אני לא מדבר על זה שאנחנו רוצים להרחיב את הנושא ואת כל התנאים הנדרשים לקליטת עולים בעתיד, כפי שנאמר כאן וכפי שחרט ראש הממשלה על דגלו.

דימיטרי אפרצב: אני מדבר על פגיעה ממשית מיידית באלה שכבר נמצאים וביטול כל האפשרויות וההזדמנויות שאנחנו צריכים לנצל עכשיו לקליטת עולים חדשים שנמצאים עכשיו בחו"ל ומצפים שמדינת ישראל תעשה מאמץ להביא אותם הביתה ולגרום לקליטתם כפי שראוי.

ליה שמטוב: תודה רבה.

ליה שמטוב: יעקב גרשברג, בבקשה.

יעקב גרשברג: (מדבר בשפה הרוסית).

ליה שמטוב: תודה רבה.

ליה שמטוב: אני רוצה לברך את כל הוויטראנים, לאחל לכם הרבה בריאות, הצלחה, נחת מהילדים והנכדים, ושכל שנה נחגוג את יום הניצחון על הנאצים.

ליה שמטוב: הוועדה תמשיך לטפל בוויטראנים ולקדם את הזכויות שלהם.

ליה שמטוב: אנחנו ניקח בחשבון את כל הבקשות של חברי הכנסת ונמשיך לעבוד בשיתוף פעולה.

ליה שמטוב: תודה רבה לכולכם.